Informácia 
o zámeroch katastra v oblasti dodržiavania zákonných lehôt a využívania internetu v roku 2005
1.	Úvod

Vláda Slovenskej republiky (ďalej len „SR“) schválila dňa 13.10.2004 materiál „Správa o zverejnení údajov katastra nehnuteľností na internete“. K prerokovanému  materiálu bolo prijaté uznesenie vlády SR č. 971 z 13.10.2004 ktoré v bode B.1 uložilo predsedníčke Úradu geodézie, kartografie a katastra SR  predložiť v termíne do 15.11.2004 vláde SR materiál „Informácia o zámeroch katastra v oblasti dodržiavania zákonných lehôt a využívania internetu v roku 2005“
	
	Úrad geodézie, kartografie a katastra Slovenskej republiky (ďalej len „Úrad“) realizoval v uplynulom období v zmysle uznesenia vlády SR č. 215/2002 a uznesenia vlády SR č. 540/2002 nesystémové opatrenia na odstránenie sklzov pri rozhodovaní o vklade práva do katastra nehnuteľností, zápise vkladových listín a zápise záznamových a iných listín do katastra nehnuteľností, ktoré spočívali v jednorázovom účelovom finančnom príspevku. Uvedené uznesenia vlády výrazným spôsobom odstránil sklzy na väčšine správ katastra a na 52 (72%) správach katastra sa darí dodržiavať zákonné lehoty. Na zbývajúcich 20 správach katastra je potrebné prijať systémové opatrenia na odstránenie existujúcich sklzov  pri rozhodovaní o vklade práva do katastra nehnuteľností, zápise vkladových listín a zápise záznamových a iných listín do katastra nehnuteľností.

2.	Dôvody vzniku sklzov v dodržiavaní zákonných lehôt pri plnení úloh katastra nehnuteľností

	V oblasti poskytovania služieb na úseku katastra nehnuteľností je od roku 1993 obtiažne  dodržiavanie zákonných lehôt. Príčiny tohto stavu môžeme rozdeliť na vonkajšie, ktoré v zásade nemôžeme z pozície organizácie ovplyvniť, a vnútorné. Podľa dôležitosti môžeme vonkajšie faktory identifikovať takto :

1.	Nárast počtu podaní na vklad a počtu došlých listín na zápis ;

2.	Nekvalita predkladaných návrhov na vklad, kde 30 až 40% (podľa regiónov) listín je nezapísateľných,  konanie je potrebné  prerušiť a úkon kontroly po odstránení chýb opakovať;

3.	Regionálne predpoklady – úroveň kvality katastrálneho operátu výrazne ovplyvňuje dodržiavanie zákonných lehôt na vybavenie. Sever SR je oblasťou so značnou rozdrobenosťou pozemkového vlastníctva a neusporiadanými právnymi vzťahmi pri veľkom počte spoluvlastníkov. Posúdenie návrhu na vklad, zápis listín, poskytovanie informácií, vrátane identifikácie parciel, vyžaduje nadpriemernú spotrebu času (kapacít); 

4.	Personálne zabezpečenie – už podľa štatistických zistení z 90-tych rokov nebol personálne pokrytý nárast úloh v hlavných činnostiach správ katastra. Pri stagnujúcom počte zamestnancov nebolo možné  plniť úlohy v zákonných lehotách. Nebola to len otázka kapacity a úrovne technického vybavenia, ale aj kvalifikačnej úrovne zamestnancov a ich ohodnotenia. Prejavovalo sa to najmä pri obsadzovaní funkcií vyžadujúcich osobitnú odbornú spôsobilosť. Je to rozhodovanie o vklade práva do katastra nehnuteľností (tzv. „vkladár“) a overovanie geometrických plánov (tzv. „overovateľ GP“). Mimoriadny dopad nedostatku zamestnancov sa prejavuje na území Bratislavy, západného Slovenska a v územiach so  zvýšenou investičnou činnosťou.

5.	Zníženie fondu pracovného času na plnenie úloh, vyplývajúce zo Zákonníka práce. 

6.	Materiálne zabezpečenie a vybavenosť správ katastra – výpočtová technika správ katastra bola od roku 1994 dodávaná najmä cez programy pomoci EÚ, PHARE. Na správach katastra  je cca 2300 ks výpočtovej techniky. Ostatné vybavenie napr. softvérové vybavenie, kopírovacie prístroje, a materiálne zabezpečenie úloh, ako papier, tonery, poštovné na doporučené oznámenia, bolo vzhľadom na množstvá podaní a výkonnosť správ katastra rozpočtovo nedostatočne pokryté. Stúpajúcou výkonnosťou správ katastra a potrebou archivácie zložiek sa zvyšujú aj potreby na priestory. Technický stav budov do ktorých sa neinvestuje a nedostatok priestorov má „brzdiaci“ vplyv na činnosť správ katastra.

7.	Legislatívne podmienky – niekoľko zákonov NR SR v rokoch 2003 -2004 s dopadom na činnosti katastra bolo prijatých bez adekvátnych finančných  zdrojov.  Napríklad : 

a) Novela Občianskeho zákona od r. 2003      -   Zápis záložného práva do KN
b) Reštitučný zákon č. 503/2003 Z. z.             -   Identifikácie pozemkov s následnými úkonmi 
                                                                              až po  vklad a zápis vlastníctva do KN
c)  Novela „katastrálneho zákona“                   - „zrýchlený režim“ podaní návrhu na vklad,  
                                                                              zatiaľ s predĺžením doby vybavenia  
                                                                              ostatných  podaní
						   -   zlúčenie správy katastra v Bratislave a  
                                                                               Košiciach
d)  Realizácia strategických investičných       -    prednostné a bezplatné výkony katastra pre 
      projektov vlády SR (priemyselné parky)       investora a obce 
                
Príloha č. 1:  História vzniku sklzov- graf
Príloha č. 2a: Zabezpečenie úlohy z uz.vlády SR č. 215/2002
Príloha č. 2b: Zabezpečenie úlohy z uz.vlády SR č. 540/2002

3.	Zámery Úradu v oblasti dodržiavania zákonných lehôt 

	Na dosiahnutie cieľa, plnenie úloh na úseku katastra nehnuteľností v zákonných lehotách, po prvý raz, na základe vládneho návrhu zákona o štátnom rozpočte na rok 2005, je možné prijímať reálne opatrenia so zabezpečeným financovaním. Doterajšie opatrenia Úradu boli zamerané na presun systemizovaných miest z krajov kde sa plnia lehoty, do krajov, kde z objektívnych príčin nedokážu zabezpečiť činnosti v zákonom stanovených lehotách.

	V materiáli Úradu č. EO -2949/2004 zo dňa 30.06.2004 „Rozpočtové priority rezortu na rok 2005“, ktorý úrad predložil na základe bodu B.6 uznesenia vlády SR č. 429 z 05.05.2004 Ministerstvu financií SR, bol zvýšený návrh limitu výdavkov na rok 2005 o čiastku 100 000 tis. Sk. Financie boli z piatich priorít určené na zabezpečenie priorít: č.1, personálne posilnenie činností katastra nehnuteľností, č. 2 na projekt usporiadanie pozemkového vlastníctva a č. 4  na zabezpečenie fungovania systému „Katastra na internete“, ktorý bol sprevádzkovaný od 1. 2. 2004. 

1.  Personálne zabezpečenie – V návrhu rozpočtu je zabezpečené financovanie posilnenia správ katastra o 50 zamestnancov. Už rozpočtovým opatrením Ministerstva financií SR č. 12/2004 bolo na rok 2004 zabezpečené zvýšenie počtu zamestnancov o 25 zamestnancov. Prebiehajú výberové konania na prijatie zamestnancov v krajoch Bratislava, Trnava, Trenčín a Žilina. Z dlhodobých skúseností môžeme konštatovať, že práve personálne posilnenie správ katastra bude mať pozitívny vplyv na dosiahnutie dodržiavania zákonných lehôt. Osobitným problémom je tiež odchod kvalifikovaného personálu za finančne zaujímavejšími pracovnými ponukami. Zamestnanec, prijatý na pozíciu vkladára musí získať osobitnú odbornú spôsobilosť v zmysle § 33 zákona č. 162/1995 Z.z. katastrálny zákon. Až po jej získaní je oprávnený rozhodovať o návrhu na vklad. Táto rozhodovacia činnosť predpokladá skutočné odborné znalosti, ktorých získanie si vyžaduje vzdelanie, osobitnú spôsobilosť a skúsenosti – prax. Vzhľadom na tieto skutočnosti, sa zvýšenie počtu zamestnancov na správach katastra  prejaví v dodržiavaní zákonných lehôt až po dlhšom čase. Predpokladáme zlepšenie až v štatistike za II. polrok 2005, ak sa dramatickým spôsobom opäť nezvýši počet ďalších podaní.

2.	Legislatívne predpoklady - je žiadúce vykonať konkrétne legislatívne zmeny v právnych predpisoch tak, aby sa zvýšila úroveň podkladov predkladaných orgánom katastra (najmä podkladov ku konaniu o vklade) a aby sa odstránila podstatná prekážka v znižovaní lehôt v konaniach, ktorou je odstraňovanie nedostatkov podaní a jeho príloh na úrovni správneho orgánu. 

3.	Zlúčenie správ katastra – v územnej pôsobnosti Katastrálneho úradu v Bratislave a Košiciach podľa novely katastrálneho zákona. V Bratislave je to „Správa katastra pre hlavné mesto Slovenskej republiky Bratislavu“, ktorá bola zriadená s účinnosťou od 15.4.2004 a územnou pôsobnosťou okresov Bratislava I-V, ktorá zatiaľ nemá vlastnú budovu. Z uvedeného dôvodu je jej činnosť zabezpečovaná prostredníctvom 5- tich pracovísk Správy katastra pre hlavné mesto SR Bratislavu, zriadených Katastrálnym úradom v zmysle §-u 16 ods. 3 Katastrálneho zákona. Tým nemohol byť realizovaný zámer zriaďovateľa, ktorý v tomto spojení vidí možné riešenie zlepšenia činností katastra nehnuteľností v hlavnom meste SR. Prioritou pre úrad je zabezpečenie reálneho fungovania Správy katastra pre hlavné mesto SR Bratislavu v jednej budove. Cez Dislokačnú komisiu MV SR, sa kapacitne vhodnú budovu v Bratislave nepodarilo nájsť, čo je potvrdené v zápisnici z rokovania Dislokačnej komisie MV SR. Bez umiestnenia správ katastra do jednej budovy sa nedá očakávať výrazné zlepšenie činnosti Správy katastra pre hlavné mesto SR Bratislavu

4.	Organizácia práce - určitý priestor na skracovanie lehôt je aj v zlepšení organizácie práce na správach katastra, výrazné zlepšenie v tejto sfére nemožno očakávať, pokiaľ sa riaditelia správ katastra budú bezprostredne zaoberať výkonnou činnosťou, napr. sú výkonnými vkladármi, resp. overovateľmi geometrických plánov, v mnohých prípadoch sú jedinými zamestnancami tohto druhu na správe katastra. Riadiacej činnosti môžu venovať max. 10-20% pracovného času, čo bezprostredne súvisí s doterajším nedostatkom personálneho obsadenia správ katastra.

5.	Styk z verejnosťou - vybavovanie "stránok" je jednou z podstatných činností, ktorú správy katastra vykonávajú 3 až 4 dni v týždni, a teda pre väčšinu zamestnancov na výkon ďalších úloh zostáva len 1 až 2 dni. Určitým východiskom je organizačné zabezpečenie styku z verejnosťou tak, aby záujemcovia o informácie z katastra získali všetky potrebné informácie v jedinej "stránkovej miestnosti". Za tým účelom je potrebné zabezpečiť umiestnenie tejto miestnosti v osobitných priestoroch správy katastra tak, aby verejnosť nebola nútená hľadať a navštevovať viacerých zamestnancov. V zásade je potrebné zamedziť, aby "stránky" vybavovali vkladári, zapisovatelia resp. overovatelia GP, okrem prípadov, keď si ich sami predvolajú. Vyžaduje to aj stavebné úpravy, ktoré zatiaľ nie sú v rozpočte na rok 2005 pokryté. 

6.	   Zvýšenie objemu prác na Registroch obnovenej evidencie pozemkov (ROEP)- Tento zámer závisí od obmedzených možností štátneho rozpočtu.

7.	Vzdelávanie zamestnancov - neustále zvyšovanie a prehlbovanie kvalifikácie je tiež jedným z predpokladov kvalitného plnenia úloh.  Na vzdelávanie zamestnancov  sa bude využívať Virtuálna počítačová sieť rezortu Úradu (intranet).

4.	Využívanie internetu v roku 2005

4.1 Katastrálny portál

Informačný systém katastra nehnuteľností v zmysle zákona NR SR č. 215/1995 Z. Z. o geodézii a kartografii v znení zákona č. 423/2003 Z. z., ktorým sa mení a dopĺňa zákon o geodézii a kartografii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov je súhrn informačných, matematických, programových, technických a organizačných prostriedkov zabezpečujúci zber, technológiu spracovania a viacúčelového využívania údajov katastra. 

Od 1.2.2004 došlo k rozšíreniu programových a technických prostriedkov Informačného systému katastra nehnuteľností o aplikačné programové vybavenie na sprístupnenie údajov katastra nehnuteľností prostredníctvom katastrálneho portálu, ktorý bol vybudovaný na základe uznesenia vlády SR č. 540 z 22.5.2002 k návrhu opatrení na zlepšenie činnosti katastrálnych úradov a zavedenie registra katastra na internete. 

Prostredníctvom katastrálneho portálu je možné získať údaje katastra nehnuteľností bez čakania a v ktoromkoľvek čase. Ide o výpisy vo forme listov vlastníctva, údaje o pozemkoch, súpis parciel, súpis stavieb, register vlastníkov, sumárne a štatistické výstupy, zobrazenie vektorovej katastrálnej mapy z jednej tretiny územia SR. Údaje sa poskytujú z centrálnej bázy údajov, ktorá je aktualizovaná raz za mesiac. V súčasnosti po vybudovaní Virtuálnej počítačovej siete sa v rámci skúšobnej prevádzky vykonáva aktualizácia v týždenných intervaloch.
 
	Od začiatku rutinnej prevádzky katastrálneho portálu sa od 1.2.2004 do 11.11.2004 zaregistrovalo 5 830 používateľov, z toho aktívnych používateľov je cca 900. Celkový počet vytvorených zostáv cez katastrálny portál k 11.11.2004 bol 98 793. 
	
		Kapacita liniek, hardvér a architektúra riešenia je realizovaná tak, aby katastrálny portál bol schopný obslúžiť naraz približne 1 000 používateľov a aby títo používatelia dostali odpoveď v priemere do 20 sekúnd. Z uvedeného dôvodu nie je možné sprístupniť portál neobmedzenému počtu pristupujúcich používateľov, nakoľko by mohol spôsobiť prekročenie maximálnej kapacity portálu a preto prevádzka katastrálneho portálu je spoplatnená pre všetky subjekty. Subjekty oslobodené od správnych poplatkov v zmysle zákona NR SR č. 303/1995  Z. z. o rozpočtových pravidlách v znení neskorších predpisov za údaje poskytované prostredníctvom katastrálneho portálu neplatia. Zvolený bol analogický postup, ktorý sa uplatňuje v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií), keď informácie sa poskytujú bezplatne, ale sa uhrádzajú náklady spojené s ich poskytnutím.
. 

4. 2 Využívanie internetu v roku 2005

Katastrálny portál predstavuje finálnu časť (výkladnú skriňu) Informačného systému katastra nehnuteľností, ktorá umožňuje prístup k údajom centrálnej bázy údajov katastra nehnuteľností prostredníctvom internetu. Výsledným produktom činnosti katastrálnych úradov sú údaje, ktoré okrem ochrany vlastníckych a iných práv k nehnuteľnostiam sú využívané viacúčelovo (daňové a poplatkové účely, budovanie územne orientovaných informačných systémov, informačných systémov o majetku a pod.). Technicko-komunikačnú infraštruktúru Informačného systému katastra nehnuteľností na katastrálnych úradoch tvorí cca  2300 personálnych počítačov a 160 serverov zapojených do štruktúrovaných lokálnych počítačových sietí, ktoré sú prepojené navzájom a s centrálnou bázou údajov prostredníctvom rezortnej Virtuálnej počítačovej siete. Túto technickú infraštruktúru dopĺňa centrálny server v Geodetickom a kartografickom ústave v Bratislave, kde sa nachádza centrálna báza údajov katastra nehnuteľností. Informačnú štruktúru tvorí základné a aplikované programové vybavenie na spravovanie Informačného systému katastra nehnuteľností vrátane aplikácie na publikovanie údajov katastra nehnuteľností na internete. 

Využívanie internetu v roku 2005 je podmienené funkčnosťou informačno-komunikačnej infraštruktúry Informačného systému katastra nehnuteľností. Vzhľadom na návrh rozpočtu na rok 2005 sa obnova výpočtovej techniky sústredí najmä na havarijné situácie, pretože na systémovú obnovu výpočtovej techniky nie je dostatok finančných prostriedkov . 

Za osem mesiacov prevádzky katastrálneho portálu možno konštatovať, že väčšina zámerov  jeho využitia sa plní. Silnie tlak na skvalitnenie údajov a to tak od používateľov, tak aj od samotného systému, ktorý je postavený tak, aby prijímal len korektné údaje.

V záujme zlepšenia služieb katastra nehnuteľností poskytovaných prostredníctvom katastrálného portálu budú v roku 2005 realizované tieto zámery:

1.	V rámci rozpočtu na rok 2005  bude zabezpečená prevádzka Virtuálnej počítačovej siete a prevádzka katastrálneho portálu (30,2 mil. Sk) z finančných prostriedkov vyčlenených na priority Úradu.

2.	Do rutinnej prevádzky bude zavedená týždenná aktualizácia údajov katastra nehnuteľností na katastrálnom portáli.

3.	Na katastrálnom portáli bude bezplatne sprístupnená aplikácia, ktorá bude obsahovať katastrálne konanie pomocou ktorej si bude môcť každý zistiť (podľa čísla podania) stav vybavenia svojho podania, ktoré realizuje príslušná správa katastra. 
4.	Do bázy údajov katastra nehnuteľností budú zakomponované zmeny, ktoré vyplývajú zo zákona č. 173/2004 Z. z., ktorým sa mení a dopĺňa zákon NR SR č. 162/1995 Z. z. o katastri nehnuteľnosti a zápise vlastníckych práv k nehnuteľnostiam (katastrálny zákon) v znení neskorších predpisov. Týka sa to najmä prevodu rodných čísiel na dátum narodenia a zavedenia cien poľnohospodárskych a lesných pozemkov.

5.	Na vytvorenie podmienok potrebných na skrátenie cyklu aktualizácie údajov zverejnených na internete (týždeň – deň – online) a na odstráňovanie chýb zabezpečí Úrad v roku 2005 vypracovanie aplikačného programového vybavenia v hodnote cca 1,9 mil. Sk.

6.	Zapojíme sa do transpozície Smernice 2003/98/ES o opakovanom použití informácií verejného sektora. Termín na ukončenie transpozície je 1.7.2005. Implementácia uvedenej smernice do právneho poriadku SR bude mať priamy vplyv na  poskytovanie údajov zo štátnej dokumentácie, ktorú spravuje  Úrad, nakoľko v zmysle nej majú všetky subjekty pristupovať k údajom za rovnakých podmienok, to znamená že všetky subjekty budú za údaje platiť, alebo všetky subjekty dostanú údaje bezodplatne. Na základe prijatej legislatívy od 1.7.2004 upravíme aj prístup na katastrálny portál. Problémy nastanú, ak sa prijme zásada bezplatného prístupu, nakoľko dnešné kapacitné maximum portálu, t. j. 1000 používateľov naraz to neumožňuje.   
 
7.	V rámci programu PHARE z FM ´03 bude vytvorené nové aplikačné programové vybavenie „Viacúčelový kataster“ pre spravovanie Informačného systému katastra nehnuteľností. Jeho tvorba bude zohľadňovať závery z „Bezpečnostného projektu Automatizovaného informačného systému geodézie, kartografie a katastra“, t.j.  bude tvorené pre nový údajový model spoločný pre okresnú aj centrálnu bázu údajov, spravovanie údajov katastra nehnuteľností v jednej databáze (Oracle) a pod. S celoplošnou implementáciou uvedeného softvéru bude možné začať až v roku 2006, nakoľko si vyžaduje nákup základného softvéru (databázový systém Oracle, grafický systém, ktorý bude stanovený riešením úlohy) na ktorý v roku 2005 nemáme finančné prostriedky. Implementácia uvedeného programového vybavenia by mala spolu s inými opatreniami umožniť aktualizáciu centrálnej bázy údajov v reálnom čase.   

8.	V súčasnosti sa na katastrálnom portáli nachádzajú vektorové katastrálne mapy z cca 33% územia SR. Preto sa bude pokračovať v digitalizácii a skvalitňovaní údajovej základne Informačného systému katastra nehnuteľností prostredníctvom ROEP a tvorby vektorových katastrálnych máp. 
5.	Záver

		Realizáciou uznesenia vlády SR č. 215/2002 a uznesenia vlády SR č. 540/2002 došlo k odstráneniu sklzov pri rozhodovaní o vklade práva do katastra nehnuteľností, zápise vkladových listín a zápise záznamových a iných listín do katastra nehnuteľností na 52 správach katastra, kde sa dodržujú katastrálnym zákonom stanovené lehoty. Predložená Informácia obsahuje zámery Úradu orientované na systémové opatrenia na odstránenie existujúcich sklzov, ktoré smerujú k tomu, aby sa lehoty dodržiavali na všetkých správach katastra do konca roku 2005.
	Cieľom rozvoja katastrálneho portálu v roku 2005 je zaviesť do rutinnej prevádzky týždennú periodicitu aktualizácie údajov katastra nehnuteľností a rozšíriť služby katastrálneho portálu o  katastrálne konanie, čo prispeje k sprehľadneniu činnosti správ katastra a tým zníženie predpokladov na korupčné prostredie.

História vzniku sklzov – počet návrhov na vklad do KN a počet vybavených podaní

											             Príloha č. 1

* Údaje za roky 1996 až 2001 v počte zamestnancov nie sú v dispozícii, nakoľko katastrer   
   nehnuteľností bol začlenený pod krajské a okresné úrady SR

					
												Príloha č. 1